CELEX: 32015R0138
Language: sk
Date: 2015-01-29 00:00:00
Title: Nariadenie Rady (EÚ) 2015/138 z  29. januára 2015 , ktorým sa mení nariadenie (EÚ) č. 208/2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine

30.1.2015   
               
               
                  SK
               
               
                  Úradný vestník Európskej únie
               
               
                  L 24/1
               
            
         NARIADENIE RADY (EÚ) 2015/138
         z 29. januára 2015,
         ktorým sa mení nariadenie (EÚ) č. 208/2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 215,
         so zreteľom na rozhodnutie Rady 2014/119/SZBP z 5. marca 2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (1),
         so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
         keďže:
         
                     (1)
                  
                  
                     Nariadením Rady (EÚ) č. 208/2014 (2) nadobúdajú účinnosť určité opatrenia stanovené v rozhodnutí 2014/119/SZBP a stanovuje sa zmrazenie finančných prostriedkov a hospodárskych zdrojov určitých osôb identifikovaných ako osoby zodpovedné za spreneveru ukrajinských štátnych finančných prostriedkov a osôb zodpovedných za porušovanie ľudských práv na Ukrajine, ako aj fyzických a právnických osôb, subjektov alebo orgánov, ktoré sú s nimi spriaznené.
                  
               
                     (2)
                  
                  
                     Dňa 29. januára 2015 Rada prijala rozhodnutie (SZBP) 2015/143 (3), ktorým sa mení rozhodnutie 2014/119/SZBP a objasňujú sa určujúce kritériá pre zmrazenie finančných prostriedkov osôb identifikovaných ako osoby zodpovedné za spreneveru ukrajinských štátnych finančných prostriedkov.
                  
               
                     (3)
                  
                  
                     Uvedená zmena patrí do rozsahu pôsobnosti Zmluvy o fungovaní Európskej únie, a preto sú na jej vykonávanie potrebné právne predpisy na úrovni Únie, najmä v záujme zabezpečenia jej jednotného uplatňovania vo všetkých členských štátoch. Nariadenie (EÚ) č. 208/2014 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Do článku 3 nariadenia (EÚ) č. 208/2014 sa vkladá tento odsek:
            
               
                  „1a.   Na účely odseku 1 osoby identifikované ako osoby zodpovedné za spreneveru ukrajinských štátnych finančných prostriedkov zahŕňajú osoby, proti ktorým vedú ukrajinské orgány vyšetrovanie z dôvodu:
                  
                              a)
                           
                           
                              sprenevery ukrajinských verejných finančných prostriedkov alebo aktív alebo spolupáchateľstva pri takejto sprenevere, alebo
                           
                        
                              b)
                           
                           
                              zneužívania právomoci verejného činiteľa s cieľom získať pre seba alebo tretiu stranu neoprávnenú výhodu a tým spôsobiť škodu, pokiaľ ide o ukrajinské verejné finančné prostriedky alebo aktíva, alebo spolupáchateľstva pri takomto zneužívaní.“
                           
                        
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. januára 2015
            
               
                  Za Radu
               
               
                  predsedníčka
               
               F. MOGHERINI
            
         
         
            (1)  Ú. v. EÚ L 66, 6.3.2014, s. 26.
         
            (2)  Nariadenie Rady (EÚ) č. 208/2014 z 5. marca 2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (Ú. v. EÚ L 66, 6.3.2014, s. 1).
         
            (3)  Pozri stranu 16 tohto úradného vestníka.